钦定古今图书集成/明伦汇编/官常典/第339卷 > 寒朗
## 钦定古今图书集成/明伦汇编/官常典/第339卷 > 寒朗

按《后汉书》本传：“朗字伯奇，鲁国薛人也。生三日，遭天
下乱，弃之荆棘。数日兵解，母往视，犹尚气息，遂收养
之。及长，好经学，博通书传。以《尚书》教授，举孝廉。永平
中，以谒者守侍御史，与三府掾属共考案楚狱颜忠、
王平等，辞连及隧乡侯耿建、朗陵侯臧信、护泽侯邓
鲤、曲成侯刘建，建等辞未尝与忠、平相见。是时显宗”
怒甚，吏皆惶恐，诸所连及，率一切陷入，无敢以情恕
者。朗心伤其冤，试以建等物色，独问忠平，而二人错
愕不能对。朗知其诈，乃上言：建等无奸，专为忠平所
诬，疑天下无辜，类多如此。帝乃召朗入，问曰：“建等即
如是，忠平何故引之？”朗对曰：“忠平自知所犯不道，故
多有虚引，冀以自明。”帝曰：“即如是，四侯无事，何不早
奏狱竟，而久系至今耶？”朗对曰：“臣虽考之无事，然恐
海内别有发其奸者，故未敢时上。”帝怒骂曰：“吏持两
端，促提下。”左右方引去，朗曰：“愿一言而死，小臣不敢
欺，欲助国耳。”帝问曰：“谁与共为章？”对曰：“臣自知当必
族灭，不敢多污染人，诚冀陛下一觉悟而已。臣见考
囚在事者，咸共言妖恶大故，臣子所宜同疾。今出之
不如入之，可无后责。是以考一连十，考十连百。又公
卿朝会，陛下问以得失，皆长跪言：‘旧制，大罪祸及九
族，陛下大恩，裁止于身，天下幸甚。及其归舍，口虽不
言，而仰屋窃叹，莫不知其多冤，无敢牾陛下者。臣今
所陈，诚死无悔’。”帝意解，诏遣朗出。后二日，车驾幸洛
阳，狱录囚徒，理出千馀人。后平忠死狱中，朗乃自系。
会赦免官，复举孝廉。建初中，肃宗大会群臣，朗前谢
恩，诏以朗纳忠先帝，拜为易长。岁馀，迁济阳令，以母
丧去官，百姓追思之。章和元年，上行东巡狩，过济阳三老吏人上书陈朗前政治状。帝至梁，召见朗，诏三
府为辟首，由是辟司徒府。永元中，再迁清河太守，坐
法免。永初三年，太尉张禹荐朗为博士，征诣公车，会
卒，时年八十四。